Sarawak kehilangan RM67 juta
KUCHING: BESarawak (Business Events Sarawak) menganggarkan negeri ini kehilangan RM67 juta hasil perniagaan akibat pelaksanaan Perintah Kawalan Pergerakan (PKP) yang bermula 18 Mac lalu. Menteri Pelancongan, Kesenian dan Kebudayaan, Datuk Abdul Karim Rahman Hamzah berkata, kementeriannya melalui BESarawak akan memastikan bahawa sektor acara perniagaan  akan pulih. “Usaha kolektif untuk meminimumkan pembatalan acara dari sejumlah 54 acara yang dijadualkan dalam kalendar acara perniagaan telah mencatat kadar kejayaan 94.4 peratus dengan hanya dua pembatalan acara sehingga kini,” katanya. Beliau berkata demikian dalam teks ucapannya yang dibacakan oleh Menteri Muda Pelancongan, Kesenian dan Kebudayaan Sarawak Datuk Sebastian Ting pada Majlis BESarawak (Business Events Sarawak) Tribal Gathering 2020 di Pusat Konvensyen Borneo Kuching (BCCK), semalam. Tambahnya, pada tahun lalu kerajaan negeri telah berjaya mengadakan tiga jerayawara untuk acara-acara ini di Kuching, Sibu dan Miri.  “BESarawak Tribal Gathering 2020 adalah acara hibrid pertama untuk industri acara perniagaan di Sarawak. “Ini menunjukkan bahawa kita tangkas dan menyesuaikan diri dengan perubahan sekali gus nilai ini akan membantu mempercepat proses pemulihan dan pengaktifan industri perniagaan,” ujarnya. Abdul Karim turut menzahirkan ucapan tahniah kepada pasukan BESarawak atas pelancaran inisiatif trio yang merupakan kempen pemasaran BESarawak yang dikenali sebagai Tribe Legacy Sarawak;  Garis Panduan Pengaktifan Semula untuk Menganjurkan Acara Perniagaan di Sarawak dan Kampus Digital Tribe. “Inisiatif ini amat memberangsangkan kerana enam bulan terakhir sangat tegang untuk acara perniagaan dan sektor pelancongan. “Diharapkan mereka akan berfungsi sebagai panggilan untuk menyatukan industri untuk mencapai tujuan bersama yang memberi keunggulan kompetitif kepada Sarawak berbanding destinasi lain, mengembalikan keyakinan perancang dan perwakilan acara perniagaan sambil membina komuniti profesional acara perniagaan yang lebih kuat untuk hari ini  dan generasi esok,” jelasnya.  Sesungguhnya, penjanaan dan penukaran peneraju perniagaan maya adalah bukti bahawa Sarawak semakin hampir untuk mencapai matlamatnya menuju digitalisasi. Oleh Nur Ain Otsman 
See author's posts
